કાર્ટૂન કેરેક્ટર તથા સોફ્ટ ટોયઝ પ્રકારની રાખડીની કિંમત પાંચ રૂપિયાથી માંડીને પાંસઠ રૂપિયા સુધીની જોવા મળે છે. જેમાં સાદી સાર્ટીનની લેસ પર બાળકોને ગમતાં કાર્ટૂન લગાવેલાં હોય છે. કાર્ટૂન કેરેક્ટરની સાથે સાથે રાખડીની અંદર લાઇટ થતી હોય તેવી રાખડીઓ પણ નાનાભાઈઓને ખૂબ પસંદ પડતી હોવાથી બહેનો હોંશે હોંશે તે ખરીદી રહી છે. ગુજરાતમાં છેલ્લા થોડા વર્ષોથી લુમ્બા રાખડીઓ પણ જોવા મળી રહી છે. આમ તો લુમ્બા રાખડી રાજસ્થાનમાં ભાભીને બાંધવામાં આવે છે. ભાઈને જેવી રાખડી બાંધો તેવી જ ડિઝાઇનનું લટકણ એટલે લુમ્બા રાખડી. જે જરી,ટીકી, મોતી, બિડ્સ, ડાયમંડ વગેરેથી એકદમ સરસ રીતે બનાવવામાં આવે છે. લુમ્બાની બનાવટ અને ફિનિશિંગ એકદમ આકર્ષક હોવાથી ગુજરાતી મહિલાઓ પણ તે ખરીદીને ભાભીને બાંધતાં હોવાથી આ વખતે લુમ્બા રાખડીઓનું વેચાણ પણ વધ્યું છે તેના ભાવ 30 રૂપિયાથી માંડીને 200 રૂપિયા સુધીના હોય છે.